A már meglévő helyek továbbra is működhetnek, de ha valamiért bezárnak, az új bérlő már más tevékenységi körrel kell újranyisson. Emellett erősítik a rendvédelmet és nagyobb hangsúlyt helyeznek az utcák takarítására.

A budapesti Erzsébetvárosban az önkormányzat tulajdonában álló üzlethelyiséget vagy ingatlant a jövőben nem adnak bérbe szórakozó- vagy vendéglátóhely céljából – tudta meg a Magyar Nemzet abból a négy lépésből álló intézkedés-tervezetből, amelyet a kerület polgármestere, Vattamány Zsolt készül a közgyűlés elé terjeszteni. Ez lenne tehát az egyik módszer a bulinegyed megrendszabályozására.

Azok a kocsmák, amelyek már most is működnek és tevékenységüket jogszerűen végzik, továbbra is működhetnek. Ha azonban bezárnak, a leendő bérlőket már más tevékenységi körből választja majd ki az önkormányzat.

Nagyobb hangsúlyt helyeznek az utcák takarítására is: mind az erre a célra újonnan vásárolt takarítógépekkel, mind kézi erővel is dolgozni fognak hajnalonként. Emellett növelik az Erzsébetvárosi Rendészeti Igazgatóság létszámát, bővítik az eszközállományt (ez utóbbiak már a szintén ott kocsmát üzemeltető Tibi Atya kiáltványában is szerepeltek), illetve megerősítik a kerület jegyzője által vezetett polgármesteri hivatal hatósági irodáját is.